Document ID: 32012D0012

DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ Novembru 2011
li tadotta l-ħames lista aġġornata tas-siti ta’ importanza Komunitarja għar-reġjun bijoġeografiku tal-Alpi
(notifikata bid-dokument numru C(2011) 8202)
(2012/12/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (1), u b’mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun bijoġeografiku tal-Alpi msemmi fl-Artikolu 1(c)(iii) tad-Direttiva 92/43/KEE huwa magħmul mit-territorji tal-Unjoni tal-Alpi (il-Ġermanja, Franza, l-Italja, l-Awstrija u s-Slovenja), il-Pirinej (Spanja u Franza), il-muntanji Apennini (l-Italja), il-muntanji Fennoskandinaċi tat-Tramuntana (il-Finlandja u l-Isvezja), il-muntanji Karpazji (il-Polonja, ir-Rumanija, u s-Slovakkja) u l-muntanji Balkani, Rila, Pirin, Rhodope u Sashtinska Sredna Gora (il-Bulgarija), kif speċifikat fil-mappa bijoġeografika approvata fl-20 ta’ April 2005 mill-Kumitat imwaqqaf skont l-Artikolu 20 ta’ dik id-Direttiva, minn issa ‘l quddiem imsejjaħ “il-Kumitat dwar il-Ħabitats”.
(2)
Fil-kuntest ta’ proċess li nbeda fl-1995 jeħtieġ li jsir aktar progress fit-twaqqif attwali tan-netwerk Natura 2000, li huwa element essenzjali tal-ħarsien tal-bijodiversità fl-Unjoni.
(3)
Il-lista inizjali u l-ewwel erba’ listi aġġornati tas-siti ta’ importanza Komunitarja għar-reġjun bijoġeografiku tal-Alpi, fi ħdan it-tifsira tad-Direttiva 92/43/KEE, ġew adottati bid-Deċiżjonijiet tal-Kummissjoni 2004/69/KE (2), 2008/218/KE (3), 2009/91/KE (4), 2010/42/UE (5) u 2011/62/UE (6). Abbażi tal-Artikoli 4(4) u 6(1) tad-Direttiva 92/43/KEE, l-Istat Membru kkonċernat għandu jagħżel is-siti inklużi fil-lista tas-siti ta’ importanza Komunitarja għar-reġjun bijoġeografiku tal-Alpi bħala żoni speċjali ta’ konservazzjoni mill-aktar fis u f’perjodu ta’ żmien li ma jaqbiżx is-sitt snin, u jistabbilixxi l-prijoritajiet ta’ konservazzjoni u l-miżuri ta’ konservazzjoni meħtieġa.
(4)
Il-listi tas-siti ta’ importanza Komunitarja qed jiġu riveduti fil-kuntest tal-adattament dinamiku tan-netwerk Natura 2000. Għalhekk hemm bżonn li jsir il-ħames aġġornament tal-lista tal-Alpi.
(5)
Min-naħa l-waħda, il-ħames aġġornament tal-lista tas-siti ta’ importanza Komunitarja għar-reġjun bijoġeografiku tal-Alpi huwa meħtieġ sabiex jiġu inklużi s-siti addizzjonali li ġew proposti mill-Istati Membri mill-2009 sa issa bħala siti ta’ importanza Komunitarja għar-reġjun bijoġeografiku tal-Alpi fi ħdan it-tifsira tal-Artikolu 1 tad-Direttiva 92/43/KEE. Għal dawn is-siti addizzjonali, l-obbligi li jirriżultaw mill-Artikoli 4(4) u 6(1) tad-Direttiva 92/43/KEE għandhom jibdew japplikaw malajr kemm jista’ jkun u f’perjodu li ma jaqbiżx is-sitt snin mill-adozzjoni tal-ħames lista aġġornata tas-siti ta’ importanza Komunitarja għar-reġjun bijoġeografiku tal-Alpi.
(6)
Min-naħa l-oħra, il-ħames aġġornament tal-lista tas-siti ta’ importanza Komunitarja għar-reġjun bijoġeografiku tal-Alpi huwa meħtieġ sabiex jirrifletti kwalunkwe bidla fit-tagħrif li għandu x’jaqsam mas-siti mressqa mill-Istati Membri wara l-adozzjoni tal-listi inizjali u tal-ewwel erba’ listi aġġornati tal-Unjoni. F’dak is-sens, il-ħames lista aġġornata tas-siti ta’ importanza Komunitarja għar-reġjun bijoġeografiku tal-Alpi tikkostitwixxi verżjoni konsolidata tal-lista tas-siti ta’ importanza Komunitarja għar-reġjun bijoġeografiku tal-Alpi. Madankollu, wieħed għandu jenfasizza li, għal kwalunkwe sit inkluż fil-ħames aġġornament tal-lista tas-siti ta’ importanza Komunitarja fir-reġjun bijoġeografiku tal-Alpi, l-obbligi li jirriżultaw mill-Artikoli 4(4) u 6(1) tad-Direttiva 92/43/KEE għandhom japplikaw mill-aktar fis u f’perjodu li ma jaqbiżx is-sitt snin mill-adozzjoni tal-lista tas-siti ta’ importanza Komunitarja li fiha s-sit ikun iddaħħal għall-ewwel darba.
(7)
Għar-reġjun bijoġeografiku tal-Alpi, il-listi tas-siti proposti bħala siti ta’ importanza Komunitarja fi ħdan it-tifsira tal-Artikolu 1 tad-Direttiva 92/43/KEE ntbagħtu lill-Kummisjoni mill-Istati Membri kkonċernati bejn Marzu 2002 u Ottubru 2010, skont l-Artikolu 4(1) ta’ dik id-Direttiva.
(8)
Il-listi tas-siti proposti kellhom magħhom tagħrif dwar kull sit, mogħti fil-format stabbilit bid-Deċiżjoni tal-Kummissjoni 97/266/KE tat-18 ta’ Diċembru 1996 dwar format ta’ tagħrif fuq is-siti għas-siti proposti għan-Natura 2000 (7).
(9)
Dak it-tagħrif jinkludi l-mappa tas-sit li ntbagħtet mill-Istati Membri kkonċernati, l-isem, il-post u l-firxa tas-sit, u d-dejta li nġabret mill-applikazzjoni tal-kriterji speċifikati fl-Anness III għad-Direttiva 92/43/KEE.
(10)
Abbażi tal-abbozz tal-lista mfassal mill-Kummissjoni bi ftehim ma’ kull wieħed mill-Istati Membri kkonċernati, li jidentifika wkoll is-siti li għandhom tipi ta’ ħabitats naturali ta’ prijorità jew speċijiet ta’ prijorità, għandha tiġi adottata l-ħames lista aġġornata tas-siti magħżulin bħala siti ta’ importanza Komunitarja għar-reġjun bijoġeografiku tal-Alpi.
(11)
L-għarfien dwar l-eżistenza u t-tqassim tat-tipi ta’ ħabitats naturali u speċijiet qed jevolvi kostantament b’riżultat tas-sorveljanza skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell tal-UE saru permezz tal-aqwa tagħrif disponibbli bħalissa.
(12)
Uħud mill-Istati Membri ma pproponewx biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta’ ħabitats u speċijiet. Għalhekk, għal dawk it-tipi ta’ ħabitats u speċijiet, ma jistax jiġi konkluż li n-netwerk Natura 2000 huwa komplut. Meta wieħed iqis id-dewmien biex jasal it-tagħrif u biex jintlaħaq qbil mal-Istati Membri, jeħtieġ li tiġi adottata l-ħames lista aġġornata tas-siti li se jkun meħtieġ li tiġi riveduta skont l-Artikolu 4 tad-Direttiva 92/43/KEE.
(13)
Ladarba l-għarfien dwar l-eżistenza u t-tqassim ta’ xi wħud mit-tipi ta’ ħabitats naturali tal-Anness I u tal-ispeċijiet tal-Anness II għad-Direttiva 92/43/KEE għadu mhux komplut, la għandu jiġi konkluż li n-netwerk Natura 2000 huwa komplut u lanqas li mhuwiex. Il-lista għandha tiġi riveduta, jekk ikun meħtieġ, skont l-Artikolu 4 tad-Direttiva 92/43/KEE.
(14)
Fl-interess taċ-ċarezza u tat-trasparenza, id-Deċiżjoni 2011/62/UE għandha tiġi rrevokata.
(15)
Il-miżuri previsti f’din id-Deċiżjoni huma skont l-opinjoni tal-Kumitat dwar il-Ħabitats,
ADOTTAT DIN ID-DEĊIŻJONI:
Artikolu 1
Il-ħames lista aġġornata tas-siti ta’ importanza Komunitarja għar-reġjun bijoġeografiku tal-Alpi skont it-tielet subparagrafu tal-Artikolu 4(2) tad-Direttiva 92/43/KEE hija stipulata fl-Anness għal din id-Deċiżjoni.
Artikolu 2
Id-Deċiżjoni 2011/62/UE għandha tiġi revokata.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Novembru 2011.

Labels: 19
20